Document ID: 32011R0115

REGULAMENTUL (UE) NR. 115/2011 AL COMISIEI
din 2 februarie 2011
de modificare a Regulamentului (CE) nr. 748/2009 privind lista operatorilor de aeronave care au efectuat o activitate de aviație menționată în anexa I la Directiva 2003/87/CE a Parlamentului European și a Consiliului la 1 ianuarie 2006 sau ulterior, specificând statul membru de administrare pentru fiecare operator de aeronave
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2003/87/CE a Parlamentului European și a Consiliului din 13 octombrie 2003 de stabilire a unui sistem de comercializare a cotelor de emisie de gaze cu efect de seră în cadrul Comunității și de modificare a Directivei 96/61/CE a Consiliului (1), în special articolul 18a alineatul (3) litera (a),
întrucât:
(1)
Directiva 2008/101/CE a Parlamentului European și a Consiliului (2) a modificat Directiva 2003/87/CE cu scopul de a integra activitățile de aviație în schema de comercializare a certificatelor de emisie de gaze cu efect de seră în cadrul Uniunii Europene.
(2)
Regulamentul (CE) nr. 748/2009 al Comisiei (3) stabilește o listă de operatori de aeronave care au desfășurat o activitate de aviație în sensul anexei I la Directiva 2003/87/CE la 1 ianuarie 2006 sau ulterior.
(3)
Lista vizează reducerea poverii administrative asupra operatorilor de aeronave, oferind informații pe baza cărora statele membre să reglementeze un anumit operator de aeronave, astfel încât fiecare operator de aeronave să știe care stat membru va fi responsabil cu reglementarea sa și fiecare stat membru să aibă o imagine clară cu privire la operatorii pe care ar trebui să îi reglementeze.
(4)
Includerea în schema UE de comercializare a certificatelor de emisii este condiționată de desfășurarea unei activități de aviație din anexa I la Directiva 2003/87/CE, și nu de includerea în lista operatorilor de aeronave stabilită de Comisie pe baza articolului 18a alineatul (3) din directiva respectivă.
(5)
Un număr de operatori de aeronave recurg la societăți de management sau prestatoare de servicii care înregistrează planurile de zbor și achită tarifele de rută în numele lor. În consecință, indicativul societății de management sau prestatoare de servicii, atribuit de Organizația Aviației Civile Internaționale (OACI), apare deseori în planul de zbor, cu toate că este posibil ca respectivele societăți să nu fie operatori de aeronave. Cel mai bun mijloc de identificare a unui operator de aeronave sau proprietar de aeronave este prezența indicativului sau a mărcii de înmatriculare OACI în planul de zbor și, de aceea, identificarea exactă a operatorului în cauză este de multe ori imposibilă, cu excepția cazului în care operatorul furnizează Eurocontrol o declarație de flotă care conține date privind aeronavele pe care le exploatează. La stabilirea listei actualizate a operatorilor de aeronave Comisia a ținut cont de lista declarațiilor de flotă pusă la dispoziție de către operatori și de către societățile de management și de prestări servicii. Cu toate acestea, anumite societăți de management sau prestatoare de servicii și anumite mărci de înmatriculare ale aeronavelor apar pe lista actualizată din cauza nefurnizării informațiilor solicitate.
(6)
Prin urmare, Regulamentul (CE) nr. 748/2009 trebuie modificat în consecință,
ADOPTĂ PREZENTUL REGULAMENT:
Articolul 1
Anexa la Regulamentul (CE) nr. 748/2009 se înlocuiește cu anexa la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 2 februarie 2011.

Labels: 13
8
3
18